b'\n_START_ARTICLE_\nAmancio Ortega\n_START_SECTION_\nVia\xc8\x9ba personal\xc4\x83\n_START_PARAGRAPH_\nAmancio Ortega s-a n\xc4\x83scut \xc3\xaen Busdongo de Arbas, un or\xc4\x83\xc8\x99el din provincia Leon, Spania, \xc3\xaen anul 1936, perioad\xc4\x83 \xc3\xaen care, \xc3\xaen  \xc8\x9bar\xc4\x83, izbucnise r\xc4\x83zboiul civil. P\xc4\x83rin\xc8\x9bii lui au fost muncitori mode\xc8\x99ti, mama lucr\xc3\xa2nd ca menajer\xc4\x83, iar tat\xc4\x83l la c\xc4\x83ile ferate spaniole. A fost la \xc8\x99coala "francezilor", "Inim\xc4\x83 Sacr\xc4\x83", \xc3\xaempreun\xc4\x83 cu fratele s\xc4\x83u mai mare, Antonio._NEWLINE_A fost c\xc4\x83s\xc4\x83torit cu Rosalia Mera, cu care are doi copii, Sandra \xc8\x99i Mark. Ulterior, a divor\xc8\x9bat \xc8\x99i s-a rec\xc4\x83s\xc4\x83torit \xc3\xaen anul 2001 cu Flora Perez, mama fetei lui, Marta._NEWLINE_\xc3\x8en via\xc8\x9ba de zi cu zi, Amancio nu are drept accesoriu cravata, prefer\xc3\xa2nd s\xc4\x83 poarte, mai degrab\xc4\x83, blue-jean\xc8\x99ii. Este pasionat de echita\xc8\x9bie, av\xc3\xa2nd un circuit de obstacole. Afacerile sale au dep\xc4\x83\xc8\x99it grani\xc8\x9bele modei, ating\xc3\xa2nd domenii precum cel imobiliar, petrolier ori turistic.\n_START_SECTION_\nCariera\n_START_PARAGRAPH_\nAmancio a \xc3\xaenceput s\xc4\x83 lucreze la v\xc3\xa2rsta de 13 ani, \xc3\xaen La Coruna, fiind comis-voiajeur pentru un produc\xc4\x83tor de c\xc4\x83m\xc4\x83\xc8\x99i de lux. Aici, el realizeaz\xc4\x83 c\xc4\x83 distribuirea hainelor consum\xc4\x83 o sum\xc4\x83 mare de bani, fiind de p\xc4\x83rere c\xc4\x83 un sistem de distribu\xc8\x9bie direct c\xc4\x83tre magazine \xc8\x99i, implicit, c\xc4\x83tre clien\xc8\x9bi, ar fi o solu\xc8\x9bie economicoas\xc4\x83. Ideea sa va fi pus\xc4\x83 \xc3\xaen practic\xc4\x83 \xc3\xaen anii 1960 c\xc3\xa2nd va deveni managerul unui magazin de haine adresat oamenilor \xc3\xaenst\xc4\x83ri\xc8\x9bi din La Coruna, unde va produce haine de calitate la pre\xc8\x9buri reduse._NEWLINE_Succesul l-a determinat mai t\xc3\xa2rziu pe Ortega s\xc4\x83-\xc8\x99i deschid\xc4\x83 propria lui afacere, fapt \xc3\xaemplinit \xc3\xaen anul 1963. La doar 27 de ani, Amancio deschide Confecciones GOA (ini\xc8\x9biale ale numelui s\xc4\x83u scrise \xc3\xaen mod invers.) Doi ani mai t\xc3\xa2rziu, ia na\xc8\x99tere magazinul Zara \xe2\x80\x93 numit a\xc8\x99a pentru c\xc4\x83 numele s\xc4\x83u preferat, Zorba, era deja luat \xe2\x80\x93 pe strada cu cel mai intens trafic din La Coruna. Succesul a fost repede resim\xc8\x9bit. Nu \xc3\xaent\xc3\xa2mpl\xc4\x83tor, \xc3\xaen anul 1989, \xc3\xaen Spania existau peste 100 de magazine Zara deschise._NEWLINE_Ce l-a propulsat pe Amancio Ortega \xc3\xaen r\xc3\xa2ndul celor mai puternice companii ale lumii a fost strategia controlului total asupra produc\xc8\x9biei \xc8\x99i distribu\xc8\x9biei. Altfel spus, ce se desena ast\xc4\x83zi, ap\xc4\x83rea pe rafuturile magazinelor \xc3\xaen cel mult dou\xc4\x83-trei s\xc4\x83pt\xc4\x83m\xc3\xa2ni. Faptul c\xc4\x83 un produs nu st\xc4\x83 mai mult de patru s\xc4\x83pt\xc4\x83m\xc3\xa2ni pe raft motiveaz\xc4\x83 clien\xc8\x9bii s\xc4\x83 viziteze mai des magazinele. De altfel, succesul Zara a fost \xc8\x99i continu\xc4\x83 s\xc4\x83 fie at\xc3\xa2t de puternic, \xc3\xaenc\xc3\xa2t promovarea prin spoturi publicitare nu a fost necesar\xc4\x83 niciodat\xc4\x83._NEWLINE_\xc3\x8en 1988, Ortega inaugureaz\xc4\x83 primul magazin Zara \xc3\xaen afara Spaniei, - \xc3\xaen Porto, Portugalia, iar p\xc3\xa2n\xc4\x83 \xc3\xaen 1990 reu\xc8\x99e\xc8\x99te s\xc4\x83 se lanseze \xc3\xaen SUA \xc8\x99i Fran\xc8\x9ba, \xc8\x9b\xc4\x83ri urmate de Mexic, Belgia, Suedia sau Grecia. Odat\xc4\x83 cu trecerea anilor, Inditex \xc8\x99i-a l\xc4\x83rgint orizonturile, f\xc4\x83c\xc3\xa2nd loc unor noi m\xc4\x83rci de \xc3\xaembr\xc4\x83c\xc4\x83minte: Pull and Bear (1991), Massimo Dutti (1996) \xe2\x80\x93 gama de lux a trustului Inditex, Bershka (1998), Stradivarius (1999), Oysho (2001), Zara Home \xc8\x99i Skhuaban. \xc3\x8en ultimii 6 ani, compania \xc8\x99i-a triplat re\xc8\x9beaua de magazine, ajung\xc3\xa2nd la peste 3100, cu o medie de 300 de magazine noi \xc3\xaen fiecare an._NEWLINE_\xc3\x8en 2001, la 23 mai, Ortega devine cel mai bogat om din Spania, intr\xc3\xa2nd, \xc3\xaen acela\xc8\x99i an \xc3\xaen topul Forbes pe locul 43, cu o avere estimat\xc4\x83 la 6.6 miliarde de dolari._NEWLINE_Cu toate c\xc4\x83 este un om foarte bogat, el nu este  at\xc3\xa2t de cunoscut \xc3\xaen r\xc3\xa2ndurile oamenilor, pentru c\xc4\x83 nu a ap\xc4\x83rut \xc3\xaen vreo fotografie p\xc3\xa2n\xc4\x83 \xc3\xaen anul 1999, refuz\xc3\xa2nd, de asemenea, \xc8\x99i toate interviurile._NEWLINE_La ora actual\xc4\x83, Iditex a devenit un imperiu al modei, cu magazine deschise \xc3\xaen mai bine de 80 de \xc8\x9b\xc4\x83ri din \xc3\xaentreaga lume.  Un studiu realizat de Financial Times \xc8\x99i firma de consultan\xc8\x9b\xc4\x83 PricewaterhouseCoopers a plasat trustul pe pozi\xc8\x9bia a treia \xc3\xaen topul celor mai mari retaileri ai lumii, dup\xc4\x83 Wal-Mart \xc8\x99i Tesco._NEWLINE_Ast\xc4\x83zi, Amancio este pe jum\xc4\x83tate retras din afacere, l\xc4\x83rgindu-\xc8\x99i orizonturile \xc3\xaenspre alte domenii.\n_START_SECTION_\n\xc3\x8en Rom\xc3\xa2nia\n_START_PARAGRAPH_\nInditex p\xc4\x83trunde pe pia\xc8\x9ba rom\xc3\xa2neasc\xc4\x83 \xc3\xaen anul 2003 cu magazinul Pull&Bear, urmat de Zara, un an mai t\xc3\xa2rziu, ambele deschise \xc3\xaen centrul comercial Plaza Rom\xc3\xa2nia din Bucure\xc8\x99ti. _NEWLINE_\xc3\x8en august 2009, compania de\xc8\x9binea deja 24 de magazine. Un an mai t\xc3\xa2rziu, num\xc4\x83rul lor a ajuns la 36._NEWLINE_\xc3\x8en martie 2012, compania a ajuns la un num\xc4\x83r de 77 de magazine cu cele \xc8\x99apte branduri prezente pe pia\xc8\x9ba local\xc4\x83 - Zara, Zara Home, Bershka, Stradivarius, Uterque, Pull&Bear, Oysho \xc8\x99i Massimo Dutti.'